Oznámenie Komisie - Balík právnych predpisov, ktorým sa zriaďuje Agentúra na prevádzkové riadenie rozsiahlych informačných systémov v oblasti slobody, bezpečnosti a spravodlivosti {KOM(2009) 293 v konečnom znení} {KOM(2009) 294 v konečnom znení} {SEK(2009) 836} {SEK(2009) 837} /* KOM/2009/0292 v konečnom znení */





[pic] | KOMISIA EURÓPSKYCH SPOLOČENSTIEV | V Bruseli 24.6.2009 KOM(2009) 292 v konečnom znení OZNÁMENIE KOMISIE Balík právnych predpisov, ktorým sa zriaďuje Agentúra na prevádzkové riadenie rozsiahlych informačných systémov v oblasti slobody, bezpečnosti a spravodlivosti {KOM(2009) 293 v konečnom znení}{KOM(2009) 294 v konečnom znení}{SEK(2009) 836}{SEK(2009) 837} OZNÁMENIE KOMISIE Balík právnych predpisov, ktorým sa zriaďuje Agentúra na prevádzkové riadenie rozsiahlych informačných systémov v oblasti slobody, bezpečnosti a spravodlivosti Cieľ Cieľom tohto balíka právnych predpisov je zriadenie agentúry zodpovednej za dlhodobé prevádzkové riadenie Schengenského informačného systému druhej generácie (SIS II)[1], vízového informačného systému (VIS)[2] a systému Eurodac[3]. Agentúra by okrem toho mohla byť zodpovedná aj za iné rozsiahle informačné systémy v oblasti slobody, bezpečnosti a spravodlivosti. Kontext S cieľom využiť vývoj v oblasti informačných technológií a uľahčiť zavádzanie nových funkcií sa existujúci Schengenský informačný systém (SIS 1+) nahradí Schengenským informačným systémom druhej generácie (SIS II). SIS II zabezpečí vysokú úroveň bezpečnosti v oblasti slobody, bezpečnosti a spravodlivosti v Európskej únii vrátane udržiavania verejnej bezpečnosti a verejného poriadku, ako aj ochrany bezpečnosti na území členských štátov. Vízový informačný systém (VIS) sa stane kľúčovým informačným nástrojom na podporu vykonávania spoločnej vízovej politiky, ktorý okrem iného uľahčí účinnú kontrolu hraníc tým, že umožní oprávneným vnútroštátnym orgánom, aby vkladali a aktualizovali údaje o vízach vrátane biometrických údajov a aby mali k takýmto údajom elektronický prístup. Eurodac je informačný systém na porovnávanie odtlačkov prstov žiadateľov o azyl a ilegálnych prisťahovalcov pre účinné uplatňovanie nariadenia Dublin II[4], ktoré umožňuje určiť členský štát zodpovedný za posúdenie žiadosti o azyl. Systémy SIS II a VIS vyvíja Komisia. V súlade s právnymi nástrojmi, ktorými sa tieto systémy spravujú, je v prechodnom období prevádzkovým riadením SIS II a VIS poverená Komisia. Toto obdobie by nemalo byť dlhšie ako päť rokov od dátumu uplatňovania právnych nástrojov SIS II alebo od nadobudnutia účinnosti nariadenia o VIS. Komisia v súčasnosti poverila prevádzkovým riadením systémov SIS II a VIS vnútroštátne verejnoprávne orgány v dvoch členských štátoch – vo Francúzsku a v Rakúsku. Pokiaľ ide o Eurodac, tento systém bol vyvinutý Komisiou, ktorá je v súčasnosti zodpovedná za prevádzku centrálnej jednotky a bezpečnosť pri prenose údajov. Prevádzka takýchto rozsiahlych informačných systémov však nepatrí medzi kľúčové úlohy Komisie. V právnych nástrojoch SIS II a VIS sa preto hovorí o potrebe vytvoriť v dlhodobom horizonte riadiaci orgán, ktorý zabezpečí najmä plynulosť a prevádzkové riadenie jednotlivých systémov, ako aj nepretržitý tok údajov. V sprievodných spoločných vyhláseniach k právnym nástrojom SIS II a VIS Rada a Európsky parlament vyzvali Komisiu, aby na základe posúdenia vplyvu predložila potrebné legislatívne návrhy, ktorými sa dlhodobým prevádzkovým riadením centrálneho SIS II a častí komunikačnej infraštruktúry, ako aj prevádzkovým riadením systému VIS poverí agentúra. Komisia sa zaviazala, že do dvoch rokov od nadobudnutia účinnosti právnych nástrojov SIS II a VIS predloží potrebné legislatívne návrhy, ktorými sa dlhodobým prevádzkovým riadením týchto systémov poverí agentúra. Vo svojom nedávnom oznámení o európskych agentúrach[5] sa Komisia zaviazala, že nebude predkladať návrhy nových regulačných agentúr okrem tých, ktoré sú plánované v oblasti spravodlivosti a vnútorných vecí, ako je napríklad návrh Agentúry na prevádzkové riadenie systémov SIS II, VIS, Eurodac a iných rozsiahlych informačných systémov. Štruktúra balíka právnych predpisov Stručné informácie o agentúre Nová regulačná agentúra je z dlhodobého hľadiska najlepším riešením, pokiaľ ide o plnenie úloh „riadiaceho orgánu“ pre systémy SIS II, VIS a Eurodac[6]. Najlepším spôsobom, ako zlepšiť výkonnosť a znížiť prevádzkové náklady je využiť synergie. Toto by sa mohlo dosiahnuť, ak by sa všetky tri systémy a prípadne aj iné systémy nachádzali na jednom mieste a fungovali na spoločnej platforme. Kľúčovou úlohou agentúry by malo byť zabezpečenie prevádzkového riadenia týchto systémov a ich fungovania 24 hodín denne, sedem dní v týždni. Okrem týchto prevádzkových úloh by mala byť agentúra poverená aj príslušnými úlohami súvisiacimi s prijímaním bezpečnostných opatrení, podávaním správ, uverejňovaním, monitorovaním, poskytovaním informácií a organizáciou odbornej prípravy v oblasti VIS a SIS II. Mnohé z úloh súvisiacich s prevádzkou týchto systémov, ako napríklad verejné obstarávanie a riadenie projektov, by sa tak prekrývali, čo by viedlo k vzniku synergií. Analýza uskutočnená v rámci posúdenia vplyvu tiež preukázala, že v záujme zvýšenia prevádzkovej základne a lepšieho opodstatnenia režijných nákladov na riadenie by agentúra mohla byť poverená aj vývojom a prevádzkovým riadením akéhokoľvek nového systému, ktorý by sa v budúcnosti mohol vytvoriť v oblasti slobody, bezpečnosti a spravodlivosti. Riadiaca štruktúra agentúry by mala odrážať existujúcu variabilnú geometriu , t. j. skutočnosť, že existujú rozdiely, pokiaľ ide o účasť jednotlivých členských štátov a pridružených krajín na systémoch. Prvky systémov patriace do viacerých pilierov Systém SIS II je založený na prvom, ako aj treťom pilieri. Medzi prvky prvého piliera patria zápisy v súvislosti s odoprením vstupu, ako aj prístup útvarov členských štátov zodpovedných za vydávanie osvedčení o evidencii vozidiel. Prvkami tretieho piliera systému SIS II sú všetky zápisy, ktoré patria do pôsobnosti hlavy VI Zmluvy o EÚ, t. j. ustanovenia o policajnej a justičnej spolupráci v trestných veciach. Právne nástroje, ktoré upravujú systém SIS II, obsahujú totožné ustanovenia o riadiacom orgáne a jeho úlohách. Systém VIS je založený na právnom nástroji prvého piliera (nariadenie o VIS), avšak existuje tiež rozhodnutie Rady o sprístupnení systému VIS na nahliadnutie určeným orgánom členských štátov a Europolu na účely predchádzania teroristickým trestným činom a iným závažným trestným činom a ich odhaľovania a vyšetrovania. V tomto rozhodnutí sa tiež v súvislosti s monitorovaním a hodnotením spomína riadiaci orgán, pričom na to, aby agentúra mohla plniť tieto úlohy, sa vyžaduje nástroj tretieho piliera. Systém Eurodac je tiež založený na prvom pilieri. V dôsledku prvkov patriacich do viacerých pilierov, čo je pre tieto informačné systémy charakteristické, sa na zriadenie agentúry vyžaduje prijatie rozličných právnych nástrojov. V tomto balíku právnych nástrojov sa kombinujú dva právne nástroje: nariadenie, ktorým sa spravujú prvky prvého piliera systémov SIS II a VIS, ako aj systému Eurodac, a rozhodnutie týkajúce sa prvkov tretieho piliera systémov SIS II a VIS. V prvom z predložených nástrojov, v nariadení, sa opíše štruktúra a úlohy agentúry, postupy hlasovania a iné nevyhnutné prvky. V nariadení sa stanovuje, že správna rada bude pri plnení riadiacich úloh zložená z jedného zástupcu z každého členského štátu a krajiny pridruženej k vykonávaniu, uplatňovaniu a vývoju schengenského acquis a opatrení súvisiacich so systémom Eurodac, ako aj z dvoch zástupcov Komisie. Pridružené krajiny však nemajú hlasovacie právo. Prostredníctvom druhého nástroja, rozhodnutia, v ktorom sú zohľadnené prvky systémov patriace do viacerých pilierov, bude agentúra poverená úlohami súvisiacimi s prevádzkovým riadením systémov SIS II a VIS v rámci uplatňovania hlavy VI Zmluvy o EÚ. Predložený balík právnych predpisov tvoria tieto návrhy: 1. nariadenie Európskeho parlamentu a Rady, ktorým sa zriaďuje Agentúra na prevádzkové riadenie rozsiahlych informačných systémov v oblasti slobody, bezpečnosti a spravodlivosti; 2. rozhodnutie Rady, ktorým sa agentúre zriadenej nariadením XX zverujú úlohy v súvislosti s prevádzkovým riadením systémov SIS II a VIS v rámci uplatňovania hlavy VI Zmluvy o EÚ. Finančné dôsledky Odhadované celkové náklady súvisiace s prípravnou a iniciačnou fázou dlhodobého prevádzkového riadenia systémov SIS II, VIS a Eurodac dosahujú 113 miliónov EUR na obdobie od roku 2010 do roku 2013. Táto suma je zahrnutá vo finančnom rámci na roky 2007 – 2013. Prehľad prevádzkových a administratívnych výdavkov sa nachádza v legislatívnom finančnom výkaze, ktorý je prílohou k návrhu nariadenia, ktorým sa zriaďuje Agentúra na prevádzkové riadenie rozsiahlych informačných systémov v oblasti slobody, bezpečnosti a spravodlivosti. Finančný výkaz vychádza najmä z odhadov a údajov uvedených v posúdení vplyvu z roku 2007. Vychádza tiež z predpokladu, že tento návrh bude prijatý v roku 2010, aby bola agentúra právne zriadená v roku 2011 a aby sa stala plnohodnotnou agentúrou schopnou prevziať všetky úlohy súvisiace s prevádzkovým riadením systémov SIS II, VIS a Eurodac a iných rozsiahlych informačných systémov v roku 2012. Odhadované náklady na agentúru pokrývajú prevádzkové, ako aj administratívne výdavky potrebné na zabezpečenie účinného prevádzkového riadenia systémov SIS II, VIS a Eurodac. V celkových nákladoch sú zahrnuté aj náklady na zamestnancov a ich odbornú prípravu. V súčasnosti sa predpokladá, že v agentúre bude zamestnaných okolo 120 osôb. Rozpočet agentúry však nezahŕňa náklady súvisiace s pripojením troch systémov na sieť s-TESTA Komisia bude podľa návrhu naďalej zodpovedná za všetky zmluvné a rozpočtové záležitosti súvisiace s komunikačnou infraštruktúrou. Výška ročných nákladov na pripojenie troch systémov predstavuje približne 16,5 milióna EUR. Táto suma sa pokryje z rozpočtu Spoločenstva. Počíta sa aj so zdrojmi na nadobudnutie novej prevádzky agentúry, ktorá by mala kapacitu aj pre hosťovanie systémov. V porovnaní so súčasnou situáciou, keď sú systémy vyvíjané a prevádzkované samostatne, by po nevyhnutných počiatočných investíciách mala spoločná riadiaca štruktúra viesť dlhodobo k vzniku synergií a zefektívneniu nákladov. [1] Nariadenie Európskeho parlamentu a Rady (ES) č. 1987/2006 z 20. decembra 2006 o zriadení, prevádzke a využívaní Schengenského informačného systému druhej generácie (SIS II) a rozhodnutie Rady 2007/533/SVV z 12. júna 2007 o zriadení, prevádzke a využívaní Schengenského informačného systému druhej generácie (SIS II). [2] Rozhodnutie Rady 2004/512/ES z 8. júna 2004, ktorým sa vytvára vízový informačný systém (VIS), predstavuje právny základ potrebný pre začlenenie rozpočtových prostriedkov na rozvoj VIS do všeobecného rozpočtu Európskej únie. [3] Nariadenie Rady (ES) č. 2725/2000 z 11. decembra 2000, ktoré sa týka zriadenia systému „Eurodac“ na porovnávanie odtlačkov prstov pre účinné uplatňovanie Dublinského dohovoru. [4] Nariadenie Rady (ES) č. 343/2003 z 18. februára 2003 ustanovujúce kritériá a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov. [5] Oznámenie Komisie Európskemu parlamentu a Rade, Európske agentúry – ďalší postup KOM(2008) 135 v konečnom znení. [6] Toto stanovisko podporujú závery správy o posúdení vplyvu, ktorá vychádzala z prípravnej štúdie uskutočnenej externým dodávateľom, KOM (2009) XX v konečnom znení.